เปิดแวตรีฟันด์เพิ่ม เอาใจนักท่องเที่ยว
กรมสรรพากรอนุมัติ ห้างใหญ่ เปิดทดลองแวตรีฟันด์ 5 จุด รอบแรกถึงสิ้นเดือน มี.ค.ปีหน้า
19 ธ.ค. 2561

กรมสรรพากรอนุมัติ ห้างใหญ่ เปิดทดลองแวตรีฟันด์ 5 จุด รอบแรกถึงสิ้นเดือน มี.ค.ปีหน้า
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า กรมสรรพากรได้อนุมัติให้บริษัท แวต รีฟันด์ เซ็นเตอร์ ซึ่งประกอบด้วย สมาชิกค้าปลีก 4 ราย คือ บริษัท สยามพิวรรธน์ บริษัท กลุ่มเซ็นทรัล บริษัท เดอะมอลล์ กรุ๊ป และบริษัท โรบินสัน เป็นผู้ให้บริการคืนภาษีมูลค่าเพิ่มให้แก่นักท่องเที่ยว (แวตรีฟันด์ ฟอร์ ทัวริสต์) โดยจะมีจุดคืนภาษี 5 จุด ตามที่ทางกลุ่มเสนอมา
ทั้งนี้ กรมสรรพากรได้เปิดให้ผู้สนใจทำแวตรีฟันด์ ฟอร์ ทัวริสต์ รอบใหม่ ตั้งแต่วันที่ 15 พ.ย. 2561-31 มี.ค. 2562 โดยสามารถยื่นจุดคืนแวตรีฟันด์ ฟอร์ ทัวริสต์ ได้ไม่เกิน 5 จุด
สำหรับผู้ประกอบการที่ได้รับอนุญาตให้ทำแวตรีฟันด์ ฟอร์ ทัวริสต์ ก่อนหน้านี้ที่ได้รับอนุญาตให้เปิดไม่ได้เกิน 3 จุด สามารถยื่นขอเปิดจุดเพิ่มเติมได้แต่รวมของเดิมที่ได้รับอนุญาตไปก่อนหน้านี้จะต้องไม่เกิน 5 จุดเช่นกัน
นายเอกนิติ กล่าวว่า การประกาศเปิดรับสมัครให้ทำแวตรีฟันด์ ฟอร์ ทัวริสต์ รอบใหม่ ยังถือเป็นโครงการทดลอง ไม่ว่าผู้ประกอบการรายใหม่จะยื่นเรื่องมาและได้รับอนุญาตเมื่อไร ก็มีเวลาดำเนินได้ถึง วันที่ 31 มี.ค. 2562 เท่านั้น หลังจากนั้น กรมสรรพากรจะประเมินโครงการและเสนอฝ่ายนโยบายตัดสินจะดำเนินการต่อหรือไม่
แหล่งข่าวจากกรมสรรพากร เปิดเผยว่า ขณะนี้มีบริษัท แวต รีฟันด์ เพียงแห่งเดียว ได้รับอนุญาตเพิ่มเติมให้ทำแวต รีฟันด์ ฟอร์ ทัวริสต์ ส่วนบริษัทที่ได้รับอนุญาตให้ทำแวตรีฟันด์ ฟอร์ ทัวริสต์ ไปก่อนหน้านี้ 3 จุด ยังไม่มีการขอเพิ่มจุดคืนภาษีมาให้กรมสรรพากรพิจารณา
รายงานข่าวจากบริษัท แวต รีฟันด์ เซ็นเตอร์ ระบุว่า ขณะนี้ผู้ประกอบการทั้ง 4 รายได้เตรียมพื้นที่เพื่อบริการคืนภาษีให้กับนักท่องเที่ยวต่างชาติเรียบร้อยแล้ว โดยในส่วนของศูนย์การค้าสยามพารากอน จัดพื้นที่บริการบริเวณชั้นจี ศูนย์การค้าเซ็นทรัลเวิลด์ จัดพื้นที่ห้างสรรพสินค้าเซน ชั้น 6 ห้างเซ็นทรัล ชิดลม จัดพื้นที่ชั้น 7 ห้างสรรพสินค้าโรบินสัน สุขุมวิท จัดพื้นที่ชั้น 3 และศูนย์การค้า ดิ เอ็มโพเรียม จัดที่ชั้นจี